2
	      Broj: Ppž-8470/2025

                                    
	                                                                                                      Broj: Ppž-8470/2025
                 REPUBLIKA HRVATSKA
	

	       Visoki prekršajni sud Republike Hrvatske 
                                  Zagreb

	

	
	


                                     R E P U B L I K A   H R V A T S K A

R J E Š E N J E

	Visoki prekršajni sud Republike Hrvatske u vijeću sastavljenom od sutkinja Anđe Ćorluka, predsjednice vijeća te Mirjane Medić i Ivanke Mašić, članica vijeća, uz sudjelovanje više sudske savjetnice Koraljke Polak Medaković, zapisničarke u prekršajnom postupku protiv okrivljene pravne osobe Stefmar j.d.o.o. i dr., zbog prekršaja iz članka 247. stavak 2. točka 1. Zakona o strancima (Narodne novine broj 133/20. i 114/22.), odlučujući o žalbi tužitelja Državnog inspektorata podnesenoj protiv presude i rješenja Općinskog suda u Rijeci broj Pp-1835/2022 od 13. svibnja 2025., u sjednici vijeća održanoj 3. prosinca 2025.,

r i j e š i o   j e
 
Prihvaća se osnovanom žalba tužitelja Državnog inspektorata, ukida se prvostupanjska presuda i rješenje u dijelu - presuda i predmet u tom dijelu vraća prvostupanjskom sudu na ponovno suđenje, dok se u dijelu - rješenje potvrđuje.

Obrazloženje

1. Pobijanom prvostupanjskom presudom i rješenjem Općinskog suda u Rijeci broj Pp-1835/2022 od 13. svibnja 2025., bez navođenja zakonskog osnova odbijena je optužba protiv okrivljene Stefanije Selimi i okrivljenog Marka Laftera, odgovornih osoba u pravnoj osobi, zbog prekršaja iz članka 247. stavak 2. točka 1. Zakona o strancima. U vidu rješenja, na temelju odredbe članka 155. stavak 1. Prekršajnog zakona obustavljen je prekršajni postupka protiv okrivljene pravne osobe Stefmar j.d.o.o.

2. Protiv odluke prvostupanjskog suda u dijelu – presuda kojom je odbijena optužba žalbu je podnio tužitelj Državni inspektorat, pobijajući je zbog bitne povrede odredaba prekršajnog postupka, pogrešne primjene materijalnog prava te pogrešno i nepotpuno utvrđenog činjeničnog stanja. Predlaže ukinuti presudu i predmet vratiti na ponovno suđenje.

3. Žalba je osnovana.

4. Odlučujući o žalbi, te ispitujući pobijanu presudu  u smislu odredbe članka 202. stavak 1. Prekršajnog zakona (Narodne novine, broj 107/07., 39/13., 157/13., 110/15., 70/17. i 118/18.) po službenoj dužnosti i u granicama navoda žalbe, ovaj sud je utvrdio da tužitelj osnovano pobija prvostupanjsku presudu zbog pogrešno utvrđenog činjeničnog stanja.



5. Prvostupanjski sud je, sukladno obrazloženju budući je navođenje zakonskog osnova izostalo, donio odbijajuću presudu iz razloga  postojanja okolnosti koje isključuju prekršajni progon odnosno da bi stvar već bila pravomoćno presuđena. Potom se opisuje postupanje tužitelja u upravnom postupku, navode međunarodni ugovori i konkretna praksa Eurospskog suda za ljudska prava za koji prvostupanjski sud drži da je primjenjiva na konkretni slučaj.

6. Međutim, takav zaključak prvostupanjskog suda, a samim time i pobijana presuda su u cijelosti pogrešni. Niti prvostupanjski sud ne dvoji da su sva prethodna postupanja tužitelja prema okrivljenicima bila upravni postupak, ali propušta uvidjeti da upravni postupak generira isključivo upravne mjere, cilj kojih je hitno prevenirati uvjete i okolnosti koje mogu dovesti do daljnjih povreda, te ni na koji način ne znače prekršajno i kazneno kažnjavanje, a samim time niti otklon prekršajnog odnosno kaznenog postupka. Odluka tužitelja u upravnom postupku niti najekstenzivnijim tumačenjem ne može se tumačiti kao odluka u istoj kaznenoj/prekršajnom stvari. 

7. Imajući u vidu navedeno, u cijelosti je osnovana žalba tužitelja koji izrijekom navodi sve analizirano ovom odlukom. U ponovnom suđenju, prvostupanjski će sud, uvažavajući primjedbe dane u ovoj odluci, zakazati glavnu raspravu na kojoj će provesti sve potrebne dokaze u cilju pravilnog i potpunog utvrđivanja činjeničnog stanja i utvrđivanja odlučnih činjenica i nakon toga ocjenom svih u postupku izvedenih dokaza i svih pravno relevantnih činjenica donijeti novu na zakonu osnovanu i valjano obrazloženu presudu.

8. Iz navedenih razloga, na temelju članka 206. stavak 1. Prekršajnog zakona, odlučeno je kao u izreci ovog rješenja.

Zagreb, 3. prosinca 2025.

Zapisničarka:							Predsjednica vijeća:
Koraljka Polak Medaković, v.r.					Anđa Ćorluka, v.r.

Rješenje se dostavlja Općinskom sudu u Koprivnici, u 4 ovjerena prijepisa za spis, okrivljenika i tužitelja.

						Za točnost otpravka – ovlašteni službenik
                                                                Upraviteljica zajedničke sudske pisarnice
	Edita Vrkljan

